การซื้อขายรายใหญ่ ของ...ดอลลาร์ล่วงหน้า
USD Futures หรือสัญญาซื้อขายล่วงหน้าที่อ้างอิงกับอัตราแลกเปลี่ยนเงินบาทต่อเงินเหรียญสหรัฐ ได้เปิดซื้อขายใน TFEX
26 ต.ค. 2555

USD Futures หรือสัญญาซื้อขายล่วงหน้าที่อ้างอิงกับอัตราแลกเปลี่ยนเงินบาทต่อเงินเหรียญสหรัฐ ได้เปิดซื้อขายใน TFEX 
มาตั้งแต่เดือน มิ.ย.ที่ผ่านมา ซึ่งก็ได้รับความสนใจจากผู้ลงทุนหลายๆ ท่าน จนทำให้ปริมาณการซื้อขายเฉลี่ยค่อนข้างสูง อยู่ที่ประมาณ 3,000– 4,000 สัญญาต่อวัน หรือคิดเป็นประมาณ 8% ของตลาดโดยรวม และในวันที่ 29 ต.ค.ที่จะถึงนี้ TFEX ก็จะอนุญาตให้ดอลลาร์ล่วงหน้าสามารถซื้อขายแบบรายใหญ่ หรือ Block Trading ได้ ซึ่งก็จะทำให้ผู้ที่ต้องการซื้อขายดอลลาร์ล่วงหน้าในปริมาณมากๆ สามารถทำการซื้อขายได้สะดวกขึ้น
เนื่องจากดอลลาร์ล่วงหน้ามีมูลค่าสัญญาค่อนข้างเล็ก หรือเท่ากับ 1,000 เหรียญสหรัฐ (ประมาณ 3 หมื่นบาท) ผู้ประกอบการที่ต้องการซื้อหรือขายดอลลาร์ล่วงหน้าเพื่อบริหารความเสี่ยง ก็อาจจะต้องซื้อหรือขายหลายสัญญาจึงจะครอบคลุมมูลค่าที่ต้องการ การส่งคำสั่งซื้อขายจำนวนมากเข้ามาในระบบการซื้อขาย ก็อาจจะทำให้ราคาตลาดไหลไปในทางที่ไม่ต้องการได้ 
การซื้อขายแบบ Block Trading คือ การที่ผู้ซื้อและผู้ขายตกลงซื้อขายกันนอกตลาด ว่าต้องการซื้อขายดอลลาร์ล่วงหน้าในปริมาณเท่าใดและที่ราคาเท่าใด และหลังจากตกลงกันได้แล้ว ก็ให้เจ้าหน้าที่การตลาดส่งรายงานการซื้อขายแบบ Block Trading เข้ามาในระบบซื้อขาย เพื่อให้สำนักหักบัญชีดำเนินการชำระราคาต่อไป ซึ่งตรงนี้ถือว่าเป็นจุดเด่นที่ทำให้หลายท่านที่สนใจ สามารถต่อรองราคากันได้โดยตรง ณ ราคาที่ตกลงกันเพียงราคาเดียว ไม่ต้องทยอยซื้อขายผ่านระบบ ซึ่งอาจทำให้ราคาตลาดไหลไปในทิศทางที่ไม่ต้องการ 
โดยในทางปฏิบัติแล้ว โบรกเกอร์อาจทำหน้าที่เป็นตัวกลางหาผู้ลงทุนฝั่งตรงข้ามในการซื้อขายให้ หรืออาจเข้ามาเป็นคู่สัญญาจับคู่กับผู้ลงทุนเอง ซึ่งผู้ลงทุนก็อาจต่อรองค่าคอมมิชชันได้เพิ่มเติม โดย TFEX มีการกำหนดปริมาณการซื้อขายขั้นต่ำที่ผู้ลงทุนจะสามารถซื้อขายแบบ Block Trading ได้ คือ 100 สัญญา ซึ่งผู้ลงทุนสามารถทำการซื้อขายได้ในช่วงการซื้อขายภาคเช้าและภาคบ่าย 
เนื่องจาก Block Trading เป็นการตกลงราคากันนอกตลาด ข้อมูลการซื้อขายที่จะถูกนำมารวมกับการซื้อขายทั่วไป จึงเป็นแค่ข้อมูลปริมาณการซื้อขายและสถานะคงค้างเท่านั้น ส่วนราคาซื้อขายจะไม่ถูกนำมาแสดง เพราะอาจเป็นราคาที่ผ่านการต่อรองและแตกต่างไปจากราคาตลาดได้ อย่างไรก็ตาม หากราคาที่ตกลงนี้แตกต่างจากราคาตลาด ราคาที่ใช้ชำระราคาในวันก่อนหน้าตั้งแต่ 1% ขึ้นไป โบรกเกอร์ก็จะต้องรายงานการซื้อขายให้ตลาดอนุพันธ์ทราบด้วย 
หากเปรียบเทียบกับสินค้าอื่นๆ จะพบว่าสินค้า TFEX ที่ได้รับความนิยมในการซื้อขายแบบ Block Trading มาก ก็คือ Stock Futures เนื่องจากผู้ลงทุนสามารถซื้อหรือขายได้ตามต้องการ และทำกำไรทั้งในภาวะตลาดขึ้นและตลาดลงได้เช่นเดิม ซึ่งทาง TFEX ก็คาดว่าการเริ่มซื้อขายแบบ Block Trading ของดอลลาร์ล่วงหน้านี้ จะทำให้ผู้ลงทุนสามารถซื้อขายได้สะดวกขึ้น และใช้ประโยชน์จากดอลลาร์ล่วงหน้าได้เต็มประสิทธิภาพมากขึ้นเหมือนดังเช่นที่เกิดกับ Stock Futures